Nogle elsker dem, mens andre sukker over søjlerne med de snurrende og støjende vinger rundt om i landskabet. Men hvis danskerne fremover skal sikres billigst mulig energi, er der ingen vej udenom dem: vindmøllerne.

En ny undersøgelse fra Energistyrelsen slår fast, at vindmøller indiskutabelt udkonkurrerer alle andre forsyningskilder. Bililgst energi producerer de møller, der er placeret på land. De beregnede elproduktionsomkostninger er således lidt over 30 øre pr kWh fra en vindmølle på land og dobbelt så dyr, 60 øre pr kWh, hvis møllen er anbragt i havet. Samme pris gælder energi fra nye værker, der anvender kul eller naturgas til produktionen.

»Jeg er glad for, at analysen viser, at vind også økonomisk er den rigtige vej at gå. Og så er det jo godt for klimaet, forsyningssikkerheden og dansk eksport«, siger den radikale klima-, energi- og bygningsminister, Rasmus Helveg Petersen, i en pressemeddelelse.